12.0 ข้อมูลอื่นที่เกี่ยวข้อง

  12.1 ทีพีไอ โพลีน กับสังคม

  ปัจจุบันกระแสอนุรักษ์ธรรมชาติและสิ่งแวดล้อมถือว่าเป็นปัจจัยสำคัญยิ่งของภาคอุตสาหกรรมทั้งขนาดใหญ่และเล็กต้องดำเนินการอย่างจริงจัง
  ซึ่งบริษัท ทีพีไอ โพลีน จำกัด (มหาชน) ได้ตระหนักถึงปัญหาดังกล่าว
  โดยเฉพาะปัญหาภาวะโลกร้อนที่กำลังเกิดกับโลกของเราอยู่ทุกวันนี้
  โรงงานปูนซีเมนต์ของบริษัทฯจึงได้เข้าร่วมโครงการ
  ที่ดำเนินการเกี่ยวกับกลไกการพัฒนาที่สะอาด (Clean Development Mechanism: CDM)
  ภายใต้พิธีสารเกียวโต โดยโครงการของบริษัทฯเน้นการนำลมร้อนทิ้งจากปล่องโรงงานปูนซีเมนต์
  มาใช้ในการผลิตเป็นพลังงานไฟฟ้าเพื่อใช้ภายในโรงงานปูนซีเมนต์ของบริษัทฯ
  ซึ่งนอกจากจะช่วยลดการปล่อยก๊าซคาร์บอนไดออกไซด์ (ก๊าซเรือนกระจก) ประมาณ 90,000
  ตันต่อปีแล้ว
  ยังเป็นการลดปริมาณการใช้ไฟฟ้าจากแหล่งภายนอกที่ผลิตโดยใช้พลังงานจากเชื้อเพลิงฟอสซิล
  เช่น น้ำมัน ถ่านหินที่นำเข้ามาจากต่างประเทศ
  ซึ่งเท่ากับเป็นการช่วยประเทศประหยัดเงินตราในการนำเข้าเชื้อเพลิงฟอสซิลเพื่อนำมาใช้ผลิตกระแสไฟฟ้าอีกทางหนึ่งด้วย
  ถือว่าเป็นโครงการเพื่อการพัฒนาที่ยั่งยืน (Sustainable Development)
  จนทำให้บริษัทฯได้เข้ารับรางวัลมาตรฐานมงกุฎไทยเฉลิมพระเกียรติจากองค์การบริหารจัดการก๊าชเรือนกระจก
  (องค์การมหาชน) ในฐานะที่ทีพีไอโพลีนเป็นองค์กรที่มีกลไกพัฒนาที่สะอาด หรือ CDM
  ของประเทศไทยประจำปี 2552 จากโครงการผลิตไฟฟ้า
  โดยใช้ความร้อนทิ้งจากโรงงานปูนซีเมนต์ จังหวัดสระบุรี นอกจากนี้ตลอดระยะเวลาที่ผ่านมา
  บริษัทฯได้มีกิจกรรมเพื่อสิ่งแวดล้อมอย่างต่อเนื่อง
  มุ่งเน้นพัฒนาเพื่อให้เกิดผลในทางปฏิบัติอย่างยั่งยืนเช่น โครงการร่วมรณรงค์ปลูกต้นไม้
  ลดภาวะโลกร้อนขึ้น โดยผู้บริหาร พนักงานบริษัทฯ พร้อมด้วย ผู้นำชุมชน
  เด็กนักเรียนจากตำบลทับกวาง /มวกเหล็ก /ท่าคล้อ / มิตรภาพ อ.มวกเหล็ก จ.สระบุรี กว่า
  300 คน ร่วมกันปลูกต้นไม้จำนวน 1,000 ต้น ที่สวนป่ารุกชาติ โรงงานปูนทีพีไอ จังหวัดสระบุรี,
  ปลูกต้นโกงกางจำนวน 1,000 ต้น เพื่อช่วยเพิ่มพื้นที่เนื้อที่ป่าชายเลนให้มากขึ้น ณ
  สถานีพัฒนาทรัพยากรป่าชายเลนที่ 5 จ.ชลบุรี และยังร่วมกับมูลนิธิกองทุนไทย ในกิจกรรม
  “คืนบ้านให้ปูปลา คืนป่าชายเลนให้โลก” แก่ชาวบ้านเปร็ดใน จังหวัดตราด
  โดยการนำยางที่หมดสภาพไม่ได้ใช้งานแล้ว มามัดรวมกันเป็นลูกเต๋าแล้วโยนลงไปในทะเล
  เพื่อป้องกันการกัดเซาะชายฝั่ง ทั้งยังเป็นแหล่งอนุบาลสัตว์น้ำ
  รวมถึงสร้างรายได้ให้แก่ครัวเรือนอีกด้วย การจัดกิจกรรมดังกล่าว
  บริษัทฯหวังเป็นอย่างยิ่งว่าจะเป็นส่วนหนึ่งในการให้ทุกคนหันมาสนใจและร่วมมือในการรักษาและปลูกจิตสำนึกด้านการอนุรักษ์สิ่งแวดล้อมและธรรมชาติต่อไป

  การดำเนินธุรกิจของบริษัทฯ ได้ตระหนักถึงความรับผิดชอบต่อสังคม เป็นลำดับแรก
  เพราะสิ่งที่บริษัทฯยึดมั่นมาโดยตลอดคือ “การพัฒนาสังคมให้เจริญ
  ต้องควบคู่ไปกับการพัฒนาอุตสาหกรรม” โดยตลอดระยะเวลา 15 ปีที่ผ่านมา
  นอกเหนือจากการให้ความสำคัญทางด้านสิ่งแวดล้อมแล้ว บริษัทฯ
  ยังให้ความสำคัญกับการช่วยเหลือสังคมและการพัฒนาสังคมมาอย่างต่อเนื่อง
  ทั้งด้านพระพุทธศาสนา สังคม การศึกษา เยาวชน และศิลปวัฒนธรรมไทย ดังนี้ คือ

  12.1.1 ทีพีไอ โพลีน กับกิจกรรมด้านพุทธศาสนา

  บริษัทฯให้ความสำคัญกับการสืบทอดวัฒนธรรมทางพระพุทธศาสนา
  เพื่อศาสนประโยชน์และความเจริญรุ่งเรืองอยู่คู่พระพุทธศาสนาสืบต่อไป
  โดยบริจาคทั้งในส่วนของผลิตภัณฑ์ปูนทีพีไอ และงบประมาณให้กับวัดต่างๆ ทั่วประเทศ จำนวนกว่า
  533 วัด รวมมูลค่า 16,732,804 บาท เพื่อนำไปซื้อวัสดุก่อสร้างและบูรณะซ่อมแซม อาทิเช่น
  การสร้างพระอุโบสถ อาคารวิปัสสนากรรมฐาน อาคารเรียนปริยัติธรรม ศาลาการเปรียญ
  อุโบสถ กุฏิ เมรุ สถูปเจดีย์ สถานปฏิบัติธรรม
  และพื้นที่บริเวณโดยรอบวัดสำหรับญาติโยมและพุทธศาสนิกชนทั่วไป ฯลฯ
  และยังร่วมบริจาคเงินจำนวน 4,200,000 บาท
  เพื่อร่วมเป็นเจ้าภาพสร้างพระเครื่องบรรจุในฐานพระบรมธาตุเจดีย์ศรีอโยธยา ณ
  วัดร่มโพธิมโนธรรม
  ให้การสนับสนุนการเผยแพร่พระพุทธศาสนาทางสถานีโทรทัศน์โลกพระพุทธศาสนา ณ วัดยานนาวา
  กรุงเทพฯ เป็นเงินจำนวน 3,500,000 บาท นอกจากนี้บริษัทฯ
  ยังเป็นเจ้าภาพและร่วมเป็นเจ้าภาพ ทอดกฐิน ทอดผ้าป่า โดยในปี 2552
  ได้ร่วมบริจาคสำหรับวัดต่างๆ เป็นจำนวนเงินรวม 3,113,916 บาท
  โดยร่วมสนับสนุนกิจกรรมหลัก อาทิเช่น

- เป็นเจ้าภาพกฐินพระราชทานวัดป่าดาราภิรมย์ จังหวัดเชียงใหม่

- เป็นเจ้าภาพกฐินสามัคคีวัดเชื้อเพลิง และวัดป่าเบญจศิลาราม จังหวัดสุรินทร์ 

                  - เป็นเจ้าภาพกฐินสามัคคีวัดบ้านหินลับ จังหวัดสระบุรี

  - เป็นเจ้าภาพกฐินสามัคคีวัดถ้ำสาริกา จังหวัดนครนายก 

  นอกจากนี้ บริษัทฯยังให้ความสำคัญกับโครงการบรรพชา พระภิกษุ สามเณร
  โดยมีวัตถุประสงค์เพื่อเป็นการแสดงออกซึ่งความจงรักภักดีและสำนึกในพระมหากรุณาธิคุณ
  และเพื่อปลูกฝังคุณธรรม
  จริยธรรมตลอดทั้งขนบธรรมเนียมประเพณีอันดีงามแก่เยาวชนอันจะสร้างผลดีต่อสังคมสืบต่อไป
  โดยในปี 2552 ได้บริจาคเงินจำนวน 415,000 บาท เพื่อสนับสนุนการบรรพชาดังนี้คือ
  โครงการบรรพชาสามเณร ภาคฤดูร้อนเพื่อถวายเป็นพระราชกุศลแด่สมเด็จพระเทพรัตนราชสุดาฯ
  สยามบรมราชกุมารี ของศูนย์พัฒนาศาสนาแคมป์สน มหาวิทยาลัยมหาจุฬาลงกรณราชวิทยาลัย
  จังหวัดเพชรบูรณ์ และวัดนาคปรก จังหวัดกรุงเทพฯ, การบรรพชาสามเณรนักศึกษาอุเทนถวาย,
  ให้การสงเคราะห์พระภิกษุ-สามเณรที่เข้ามาบวชเรียนจำนวน 115 รูป
  ของโรงเรียนพระปริยัติธรรม สำนักสงฆ์บ่อเงินบ่อทอง จังหวัดฉะเชิงเทรา
  การอุปสมบทหมู่ถวายเป็นพระราชกุศล แด่พระบาทสมเด็จพระเจ้าอยู่หัว
  เนื่องในวโรกาสมหามงคลเฉลิมพระชนมพรรษา 82 พรรษา 5 ธันวามหาราช ของวัดหนองขริ้น
  จังหวัดสระบุรี และ วัดป่าหนองขาม จังหวัดขอนแก่น

12.1.2 ทีพีไอ โพลีนกับกิจกรรมด้านการศึกษาและเยาวชน

  การดำเนินกิจกรรมที่ผ่านมาของบริษัทฯ
  มีหลายโครงการที่น่าสนใจและเป็นผลงานที่บริษัทฯภาคภูมิใจ นั่นคือ
  กิจกรรมด้านการศึกษาและเยาวชน เพราะเยาวชนคือกำลังหลักของประเทศในอนาคต
  เพื่อให้เยาวชนเหล่านี้ได้มีโอกาสเรียนรู้จากของจริงและสามารถขยายโลกทัศน์ให้กับเยาวชน
  โดยในปี 2552 ได้มีการจัดกิจกรรมต่างๆ รวมทั้งสนับสนุนหน่วยงานต่างๆ
  ที่ขาดแคลนทุนทรัพย์แต่ดำเนินกิจกรรมที่เป็นประโยชน์ต่อเยาวชน ดังนี้คือ

  โครงการพิพิธภัณฑ์เด็กกรุงเทพมหานคร
  โดยนำเด็กจากโรงเรียนบ้านเขาไม้เกวียนและโรงเรียนบ้านซับบอน จำนวน 80 คน
  จากจังหวัดสระบุรี เข้าร่วมกิจกรรมในรูปแบบ Discovery Rally
  ที่เน้นให้เด็กเกิดกระบวนการเรียนรู้ แบบสนุกสนาน ท้าทายความสามารถของเด็กๆ
  และร่วมกันสรุปผลการเรียนรู้ในรูปแบบ Mind Map ร่วมกับเพื่อนๆ คุณครูและพี่ประจำกลุ่ม
  เพื่อส่งเสริมให้รู้จักการทำงานเป็นทีม มีความสามัคคี มีการแบ่งปัน
  กล้าแสดงออกและเรียนรู้การพบคำตอบด้วยการลงมือปฏิบัติผ่านกิจกรรมและชุดนิทรรศการอย่างสนุกสนาน

  โครงการพิพิธภัณฑ์วิทยาศาสตร์ โดยนำเด็กจากโรงเรียนซับพริก โรงเรียนนิคมเลี้ยงโคนม
  โรงเรียนมวกเหล็กใน โรงเรียนชุมชนนิคมสงเคราะห์ 1 และโรงเรียนอนุบาลทับกวาง จำนวน
  122 คน จากจังหวัดสระบุรี เข้าร่วมทำกิจกรรม Science Walk Rally
  และตอบคำถามเกี่ยวกับนิทรรศการภายในพิพิธภัณฑ์ โดยการสัมผัส ทดลอง คิด
  ตัดสินใจและค้นหาคำตอบด้วยตัวเองและเข้ารับชม Science Show
  ในชื่อชุดโลกมหัศจรรย์แห่งความเย็น (The Change of State)
  ซึ่งเป็นการแสดงเกี่ยวกับไนโตรเจน โดยนำมาประยุกต์เป็นการแสดงที่เข้าใจง่าย และเด็กๆ
  ยังได้เข้าร่วมทดลอง ในการแสดง Science Show ด้วย
  ซึ่งกิจกรรมดังกล่าวจะเป็นการเพิ่มพูนประสบการณ์ด้านวิทยาศาสตร์และเทคโนโลยีให้กับเด็กๆ
  ด้วยความสนุกสนานเพลิดเพลิน

  สนับสนุนทุนทัศนศึกษาแก่โรงเรียนพระปริยัติธรรมสามัญศึกษา
  ในโครงการทัศนศึกษาแหล่งเรียนรู้ทางประวัติศาสตร์และวิทยาศาสตร์ไทย
  โดยนำคณะพระสงฆ์และสามเณร จากโรงเรียนพระปริยัติธรรมสามัญศึกษาวัดพระธาตุพนม จำนวน
  180 รูป และคณะครูจำนวน 20 คน เข้าเยี่ยมชม “พระบรมมหาราชวัง
  วัดพระศรีรัตนศาสดาราม และพระที่นั่งจักรี (ท้องพระโรงกลาง)”
  โดยมีวัตถุประสงค์เพื่อให้มีความสำนึกในพระมหากรุณาธิคุณของพระมหากษัตริย์ในราชวงศ์จักรีทั้งในอดีตและปัจจุบัน
  มีความภูมิใจในความเป็นคนไทยและได้กราบนมัสการพระแก้วมรกตเพื่อความเป็นศิริมงคล

  โครงการแรลลี่ รักษ์โลกประจำปี 2552 เส้นทางกรุงเทพฯ – ปราณบุรี
  ซึ่งมูลนิธิสิ่งแวดล้อมเพื่อชีวิตโดยบริษัท ทีพีไอ โพลีน จำกัด (มหาชน) ร่วมกับ บริษัท กรังด์ปรีซ์
  อินเตอร์เนชั่นแนล จำกัด จัดขึ้นในวันที่ 21-22 พฤศจิกายน 2552
  โดยกรรมการและเลขาธิการมูลนิธิฯ เป็นประธานเปิดการแข่งขันแรลลี่ในครั้งนี้
  สำหรับการแข่งขัน ได้มีการกำหนดให้ผู้เข้าร่วมแข่งขันจัดเตรียมสิ่งของบริจาคอาทิเช่น
  อุปกรณ์การเรียนและอุปกรณ์กีฬา ฯลฯ
  เพื่อนำมามอบให้กับเด็กนักเรียนโรงเรียนวัดนาห้วยและโรงเรียนบ้านหนองบัว
  จังหวัดประจวบคีรีขันธ์ โดยมูลนิธิฯ ได้บริจาคทุนการศึกษาและทุนสนับสนุนโรงเรียน
  เป็นเงินจำนวน 75,000 บาท พร้อมอุปกรณ์กีฬาและอุปกรณ์การเรียน รวมเป็นเงินทั้งสิ้นจำนวน
  95,000บาท สำหรับวัตถุประสงค์ของโครงการ นอกจากจะได้รับความรู้
  ความสนุกสนานเพลิดเพลินแล้ว
  ยังทำประโยชน์ให้เกิดแก่สังคมเพื่อชีวิตที่ขาดแคลนและด้อยโอกาสอีกด้วย

  สนับสนุนโครงการเสริมความรู้สู่เยาวชน คนรักษ์โลกสิ่งแวดล้อม ให้กับโรงเรียนบ้านซับบอน
  โรงเรียนบ้านเขาไม้เกวียน โรงเรียนอนุบาลทับกวาง
  และโรงเรียนชุมชนนิคมทับกวางสงเคราะห์ 1 จังหวัดสระบุรี
  เพื่อส่งเสริมให้นักเรียนได้เรียนรู้สร้างเสริมประสบการณ์นอกห้องเรียนโดยนำเยาวชนไปทัศนศึกษาการเกษตรหรือพิพิธภัณฑ์การเกษตรตลอดจนการนำเยี่ยมชมโรงงานปูนซีเมนต์
  ทีพีไอ โพลีน

  จากกิจกรรมดังกล่าวข้างต้นแล้ว บริษัทฯยังเล็งเห็นถึงความสำคัญของการศึกษาของเยาวชน
  เนื่องจากมีเยาวชนบางส่วนที่ขาดแคลนทุนทรัพย์ ดังนั้นเพื่อให้เยาวชนมีโอกาสได้รับการศึกษา
  เพื่อเป็นกำลังสำคัญของประเทศชาติต่อไปในอนาคต จึงให้การสนับสนุนเงินจำนวน 229,500
  บาท สำหรับเป็นทุนการศึกษา ทุนสนับสนุนการจัดซื้อ จัดหาวัสดุและสื่อการเรียนการสอน
  ให้กับเด็กนักเรียนในเขตอำเภอแก่งคอย/อำเภอมวกเหล็ก จังหวัดสระบุรี
  ทุนอาหารกลางวันแก่โรงเรียนจตุวัฎมหาราชานุสรณ์ และบริจาคผ่านมูลนิธิฐานเศรษฐกิจ
  เพื่อนำไปมอบให้กับโรงเรียนต่างๆ ทั่วประเทศต่อไป
  นอกจากนี้ยังให้การสนับสนุนอุปกรณ์การศึกษา เป็นเงินจำนวน 1,279,720 บาท
  แก่โรงเรียนวัดยานนาวา ซึ่งให้ความสำคัญเกี่ยวกับเทคโนโลยีเพื่อการศึกษา
  อันจะนำไปสู่การเรียนรู้ที่เป็นประสบการณ์ และเกิดประโยชน์สำหรับการเรียนรู้ของเยาวชนต่อไป
  นอกจากจะสนับสนุนเป็นงบประมาณแล้ว บริษัทฯยังให้การสนับสนุนผลิตภัณฑ์ปูนทีพีไอ อาทิเช่น
  ปูนทีพีไอเขียวซูเปอร์ ปูนปอร์ตแลนด์ประเภท 1 ทีพีไอแดง ปูนซีเมนต์ปอร์ตแลนด์ประเภท 5
  ตราทีพีไอ (สีฟ้า) ปูนซีเมนต์ผสม ตราทีพีไอ 197 และตราทีพีไอ 199 จำนวน 384 ตัน
  ให้กับโรงเรียนต่างๆ เพื่อนำไปก่อสร้างอาคารเรียน รั้วโรงเรียน พื้นอาคารเรียน
  รวมถึงซ่อมแซมอาคารเรียนที่ชำรุดทรุดโทรม อาทิเช่น
  โรงเรียนราชประชานุเคราะห์ในจังหวัดปัตตานี จังหวัดยะลาและ จังหวัดสตูล
  โรงเรียนบ้านห้วยไม้หก จังหวัดเชียงใหม่ โรงเรียนมูลนิธิประชาอุทิศ จังหวัดนครศรีธรรมราช
  โรงเรียนบ้านเกาะรัง จังหวัดลพบุรี โรงเรียนมวกเหล็กวิทยา จังหวัดสระบุรี ฯลฯ
  และมหาวิทยาลัย 17 แห่งทั่วประเทศ เพื่อนำไปออกค่ายอาสาพัฒนาชุมชน ก่อสร้างอาคาร
  และสร้างสิ่งอำนวยความสะดวกให้แก่ชุมชนในถิ่นทุรกันดาร อาทิเช่น จุฬาลงกรณ์มหาวิทยาลัย
  มหาวิทยาลัยเกษตรศาสตร์ มหาวิทยาลัยธรรมศาสตร์
  มหาวิทยาลัยเทคโนโลยีพระจอมเกล้าเจ้าคุณทหารลาดกระบัง วิทยาลัยเทคนิคธัญบุรี จ.ปทุมธานี
  ฯลฯ

  สิ่งหนึ่งที่เราหวังผลและอาจทำให้ฝันของเราประสบผลสำเร็จได้คือ
  การสร้างสรรค์ให้กับอนุชนรุ่นหลังมีสามัญสำนึกที่ดี เป็นบุคลากรที่มีคุณภาพต่อไป
  หากว่าทุกกลุ่มผู้ผลิต และภาคอุตสาหกรรมร่วมมือกันอย่างจริงจัง การสร้างอนาคต
  และสร้างเยาวชนของไทยให้มีคุณภาพ เพื่อวันหนึ่งที่พวกเขาเติบโตพร้อมที่จะเป็นต้นกล้าที่สมบูรณ์
  และเป็นกลไกสำคัญในการพัฒนาธุรกิจอุตสาหกรรมภายใต้กรอบการอนุรักษ์ควบคู่ไป
  เมื่อนั้นประเทศไทยคงจะสามารถผงาดเคียงกับประเทศผู้นำหลายๆ
  ประเทศในโลกนี้ได้อย่างแน่นอน

  12.1.3 ทีพีไอ โพลีน กับกิจกรรมสังคม

  นอกจากการทำกิจกรรมกับโรงเรียนต่างๆ แล้ว ผู้บริหารและพนักงานบริษัทฯ
  ยังได้สร้างสรรค์กิจกรรมดีเพื่อสังคม โดยได้ร่วมทำบุญบริจาคผ้าห่มกันหนาว ขนาด 60X80 นิ้ว
  จำนวน 7,500 ผืน มูลค่า 1,260,000 บาท
  พร้อมปฏิทินพระบรมฉายาลักษณ์พระบาทสมเด็จพระเจ้าอยู่หัวฯ ประจำปี 2553
  เพื่อบรรเทาความหนาวเย็น แก่ผู้ที่ต้องประสบกับภัยหนาวในภาคอีสานและภาคเหนือ
  โดยทางภาคอีสาน ได้มอบผ้าห่มจำนวน 2,500 ผืน ให้กับโรงเรียนตำรวจตระเวนชายแดน
  (ตชด.ที่ 24) ศูนย์ภาคอีสาน จังหวัดอุดรธานี
  เพื่อนำไปมอบให้กับนักเรียนโรงเรียนตำรวจตระเวนชายแดนที่อยู่ในสังกัดต่อไป
  และทางภาคเหนือ ได้มอบผ้าห่มให้กับสถานที่ต่างๆ ในจังหวัดเชียงใหม่ จำนวน 5,000 ผืน
  ดังนี้คือ 1. โรงเรียนตำรวจตระเวนชายแดน (ตชด.ภาค3) จังหวัดเชียงใหม่ จำนวน 3,000
  ผืน 2. โรงพยาบาลสะเมิง จำนวน 500 ผืน 3. โรงพยาบาลแม่แจ่ม จำนวน 500 ผืน 4.
  วัดจอมหมอก อำเภออมก๋อย จำนวน 850 ผืน 5. วัดศรีดอนมูล จำนวน 100 ผืน และ 6.
  สำนักปฏิบัติธรรมบ้านสวนธรรมศิลป์ จำนวน 50 ผืน เพื่อนำไปมอบให้กับผู้ป่วย
  และชาวเขาที่ประสบภัยหนาวต่อไป

  ไม่แต่เพียงเท่านั้น บริษัทฯยังให้การสนับสนุนงบประมาณเป็นจำนวนเงิน 3,545,000 บาท
  ให้กับมูลนิธิฯ โรงพยาบาล หน่วยงานราชการและองค์กรต่างๆ
  เพื่อช่วยเหลือกิจกรรมที่เป็นประโยชน์ต่อสังคมแต่ขาดแคลนงบประมาณ อาทิเช่น
  มูลนิธิโรงพยาบาล 50 พรรษา มหาวชิราลงกรณ์
  สมทบทุนสร้างอาคารฟื้นฟูสุขภาพโรงพยาบาลเสาไห้ จังหวัดสระบุรี สนับสนุนงานราตรีน้อมเกล้าฯ
  และกิจกรรมแข่งขันฟุตบอลต้านภัยยาเสพติด ของสภาสังคมสงเคราะห์แห่งประเทศไทยฯ
  สนับสนุนโครงการแข่งขันการอ่านอักษรเบรลล์มาราธอน ของสมาคมคนตาบอดแห่งประเทศไทย
  เพื่อเผยแพร่การใช้อักษรเบรลล์ของคนตาบอดในพื้นที่ให้เป็นที่ประจักษ์แก่บุคคลทั่วไป
  การส่งเสริมการศึกษา การสร้างสรรค์ศิลปะและอนุรักษ์วัฒนธรรมไทย
  ให้กับพิพิธภัณฑ์สถานแห่งชาติ หอศิลป และ “มูลนิธิรัฐบุรุษพลเอกเปรม ติณสูลานนท์”

12.1.4 ทีพีไอ โพลีน ร่วมอนุรักษ์ศิลปวัฒนธรรมไทย 

  บริษัท ทีพีไอ โพลีน จำกัด (มหาชน) ผู้ดำเนินธุรกิจปูนทีพีไอ
  ได้เล็งเห็นถึงความสำคัญของการสืบสาน และคงไว้ซึ่งความเป็นเอกลักษณ์ไทย
  รวมถึงดำรงไว้ในด้านศิลปะวัฒนธรรมของไทย เพราะไทยเป็นชนชาติหนึ่งที่มีประวัติความเป็นมา
  มีความเป็นเอกลักษณ์เฉพาะตัวจนเป็นที่น่าสนใจสำหรับชาติต่างๆ ทั่วโลก
  และใฝ่ฝันมาเยี่ยมเยือนเมืองไทยสักครั้ง ด้วยความที่ไทยเมืองเก่าแก่ที่มีประติมากรรม
  สถานที่ทางประวัติศาสตร์ โบราณสถานอายุหลายพันปีอยู่มากมาย

  บริษัทฯ เห็นว่างานปูนปั้นเป็นศิลปกรรมอีกแขนงหนึ่งที่สืบทอดมาแต่โบราณแสดงให้เห็นถึงฝีมือ
  ความคิดสร้างสรรค์และศิลปวิทยาที่พัฒนาการมาเป็นระยะ
  พบเห็นได้ตามแหล่งโบราณสถานทั่วประเทศ ปัจจุบันความสนใจของช่างไทยลดน้อยลง
  ทำให้น่าห่วงใยว่าศิลปะปูนปั้นจะสูญหายไป การร่วมกันสืบสานศิลปะวัฒนธรรมเป็นกิจกรรมที่ยิ่งใหญ่
  ที่ปูนทีพีไอ โพลีน มุ่งมั่นที่จะดำรงต่อไป และด้วยตระหนักถึงความสำคัญของศิลปวัฒนธรรมไทย
  บริษัทฯ ได้จัดการประกวดศิลปะปูนปั้น เพื่ออนุรักษ์และส่งเสริมศิลปวัฒนธรรมไทย
  โดยร่วมกับกระทรวงวัฒนธรรม วิทยาลัยเพาะช่าง มหาวิทยาลัยเทคโนโลยีราชมงคลรัตนโกสินทร์
  และสมาคมประติมากรไทย ซึ่งได้จัดการประกวดศิลปะปูนปั้นแห่งประเทศไทย เป็นครั้งที่ 9 แล้ว
  โดยแบ่งการประกวดออกเป็น 2 ระดับคือ ระดับประชาชน โดยแบ่งเป็น 3 ประเภท คือ 1.
  ประเภทการปั้นปูนสด เรื่อง “ไตรภูมิ” 2. ประเภทการปั้นปูนสำเร็จรูปทีพีไอ เรื่อง
  “เมตตาธรรมค้ำจุนโลก” 3. ประเภทผลงานสำเร็จรูป เรื่อง “ความดีวิถีไทย”
  และระดับเยาวชน ประเภทการปั้นปูนสำเร็จรูป ทีพีไอ เรื่อง “เมตตาธรรมค้ำจุนโลก”
  โดยจัดการแข่งขันขึ้นระหว่างวันที่ 6 - 10 พฤษภาคม 2552

  สำหรับงานนิทรรศการศิลปะปูนปั้นแห่งประเทศไทย ครั้งที่ 9 ได้รับเกียรติจากนายแพทย์เกษม
  วัฒนชัย องคมนตรี เป็นประธานเปิดงาน เมื่อวันอังคารที่ 6 ตุลาคม 2552 ณ
  พิพิธภัณฑ์สถานแห่งชาติ หอศิลป ถนนเจ้าฟ้า กรุงเทพมหานคร
  และจัดงานแสดงสัญจรที่บ้านดำนางแล อ.เมือง จ.เชียงราย (บ้านของอาจารย์ถวัลย์ ดัชนี
  ศิลปินแห่งชาติสาขาทัศนศิลป์) จากการจัดงานนิทรรศการศิลปะปูนปั้นแห่งประเทศไทย ในครั้งนี้
  ทางบริษัทฯ ตระหนักถึงความสำคัญในการรณรงค์ด้านวัฒนธรรมไทย
  จึงได้ตั้งปณิธานที่จะให้การสนับสนุนและเกื้อกูลศิลปวัฒนธรรมให้ดำรงอยู่คู่กับการพัฒนาคุณภาพชีวิตของสังคมไทย
  และเพื่อเป็นการกระตุ้นจิตสำนึกของคนไทย
  ช่างไทยและเยาวชนคนรุ่นใหม่ให้หันมาอนุรักษ์และพัฒนาศิลปะปูนปั้นให้คงคุณค่าประติมากรรมประจำชาติไว้สืบไป

  กิจกรรมต่างๆ ดังกล่าวข้างต้นเป็นเพียงส่วนหนึ่งที่ บริษัท ทีพีไอ โพลีน จำกัด (มหาชน)
  มุ่งมั่นที่จะช่วยยกระดับคุณภาพชีวิตของผู้คนและสังคมให้ดีขึ้น
  ด้วยความตระหนักถึงบุญคุณของผืนแผ่นดินไทย ทีพีไอ โพลีนเราสร้างอนาคต
  ด้วยภูมิปัญญาที่น่าเชื่อถือ พร้อมคุณธรรม และจิตสำนึกต่อสังคม ดังนั้น ทุกย่างก้าวที่เติบโต
  เราจึงดำเนินธุรกิจควบคู่ไปกับการพัฒนาสังคม อย่างสร้างสรรค์และยั่งยืน

  12.2 ทีพีไอ โพลีนกับความปลอดภัยและสิ่งแวดล้อม

  บริษัท ทีพีไอโพลีน จำกัด (มหาชน) ได้พัฒนาองค์กรอย่างไม่หยุดยั้ง มีการพัฒนาผลิตภัณฑ์ใหม่ๆ
  ออกสู่สังคม เพื่อตอบสนองความต้องการของตลาดอย่างต่อเนื่อง
  โดยมิได้มุ่งหวังเพียงผลประโยชน์ตอบแทนทางธุรกิจแต่เพียงอย่างเดียว
  หากแต่ยังมุ่งเน้นการคืนกำไรกลับสู่สังคม ท้องถิ่น และการรักษาสิ่งแวดล้อมเป็นสำคัญ
  นอกจากนี้บริษัทฯยังให้ความสำคัญในการดูแลด้านความปลอดภัยและอาชีวอนามัยในการทำงานของพนักงานทุกๆระดับ
  ด้วยเหตุนี้ผู้บริหารของบริษัทฯจึงได้พิจารณานำระบบมาตรฐานต่างๆ
  มาใช้เป็นหลักในการดำเนินกิจการ อันได้แก่ ระบบมาตรฐานคุณภาพ ISO 9001
  ระบบมาตรฐานสิ่งแวดล้อม ISO 14001 ระบบการจัดการอาชีวอนามัยและความปลอดภัย
  มอก.18001 และ OHSAS 18001 รวมทั้งมาตรฐาน API Spec 10A
  โดยบริษัทฯได้นำมาตรฐานต่างๆ มาประยุกต์ใช้อย่างผสมผสานแบบบูรณาการ
  เพื่อให้มีประสิทธิภาพและประสิทธิผลอย่างสูงสุด

การดำเนินการด้านคุณภาพ

  บริษัทฯได้นำเทคโนโลยีใหม่ๆ
  ที่ทันสมัยมาใช้ในการปรับปรุงพัฒนาคุณภาพผลิตภัณฑ์และกระบวนการผลิตอยู่เสมอ
  โดยเฉพาะอย่างยิ่งได้มีการวิจัยค้นคว้าผลิตภัณฑ์ปูนซีเมนต์และคอนกรีตผสมเสร็จให้สอดคล้องกับความต้องการและเหมาะสมกับการใช้งานเฉพาะด้าน
  การค้นคว้าผลิตภัณฑ์เม็ดพลาสติกเกรดใหม่ๆ ที่ก้าวล้ำนำสมัย
  โดยทุกผลิตภัณฑ์ของบริษัทฯได้รับการพัฒนาภายใต้การควบคุมด้วยระบบคุณภาพ BS EN ISO
  9001: 2008

การดำเนินงานด้านการป้องกันและลดผลกระทบต่อสิ่งแวดล้อม

  ด้านการดูแลรักษาสิ่งแวดล้อม บริษัทฯได้มีการนำระบบมาตรฐานการจัดการสิ่งแวดล้อม BS EN
  ISO 14001: 2004 มาใช้ตามมาตรฐานสากล มุ่งเน้นลดของเสียและลดผลกระทบต่อสิ่งแวดล้อม
  โดยในปี 2552
  โรงงานปูนซีเมนต์ได้ดำเนินการส่งบุคลากรเพื่อสอบและขึ้นทะเบียนเป็นผู้ควบคุมดูแลระบบป้องกันมลพิษสิ่งแวดล้อมประจำโรงงานเพิ่มขึ้น
  และต่ออายุการขึ้นทะเบียนบุคลากรเดิมที่เป็นผู้ควบคุมดูแลระบบป้องกันมลพิษสิ่งแวดล้อมประจำโรงงาน
  ทั้งนี้เพื่อให้การควบคุมดูแลระบบป้องกันมลพิษสิ่งแวดล้อมมีประสิทธิผลมากยิ่งขึ้น

  นอกจากนี้โรงงานปูนซีเมนต์ยังสามารถกำจัดกากอุตสาหกรรมจากโรงงานต่างๆภายในประเทศ
  ภายใต้ใบอนุญาตประกอบกิจการโรงงานปรับคุณภาพของเสียรวม
  ซึ่งนอกจากจะช่วยกำจัดกากอุตสาหกรรมแล้ว
  ยังช่วยลดการใช้วัตถุดิบและเชื้อเพลิงซึ่งมีผลให้สามารถประหยัดการใช้ทรัพยากรธรรมชาติได้

  ในส่วนของโรงงานผลิตเม็ดพลาสติก มีการป้องกันและควบคุมการจัดการมลพิษในทุกด้าน
  สำหรับการจัดการมลพิษน้ำ
  แม้ว่าคุณภาพน้ำทิ้งของโรงงานจะมีคุณภาพดีกว่าคุณภาพน้ำทิ้งที่กฏหมายกำหนดไว้
  แต่บริษัทฯได้คำนึงถึงความรับผิดชอบในการดูแลสภาพแวดล้อม
  จึงได้การติดตั้งระบบบำบัดน้ำทิ้งเพื่อบำบัดคุณภาพน้ำทิ้งและมีการตรวจสอบคุณภาพน้ำทิ้งให้มีคุณภาพใกล้เคียงกับธรรมชาติมากที่สุดก่อนระบายออกสู่ภายนอก
  การจัดการมลพิษอากาศ โรงงานมีระบบการผลิตเป็นระบบปิดภายใต้สภาวะความดันสูง
  ซึ่งต้องมีการควบคุมการรั่วซึมของวัตถุดิบออกสู่บรรยากาศเป็นพิเศษอยู่แล้ว
  ทางบริษัทฯได้คำนึงถึงการแก้ไขและขจัดจุดเสี่ยงต่อการรั่วซึมของระบบให้ดียิ่งขึ้น
  จึงเข้าร่วมโครงการลดผลกระทบของสารอินทรีย์ระเหยง่าย ( Volatile Organic
  Compounds : VOCs ) กับกรมโรงงานอุตสาหกรรม โดยมีการควบคุมการรั่วซึมของ VOCs
  จากปล่องและเครื่องจักร/อุปกรณ์ต่างๆภายในโรงงาน
  และมีการเก็บตัวอย่างอากาศบริเวณรอบโรงงานไปตรวจวิเคราะห์อีกด้วย
  สำหรับการจัดการกากของเสียและวัสดุที่ไม่ใช้แล้วจากระบวนการผลิตนั้น
  ส่วนใหญ่สามารถนำไปใช้เป็นวัตถุดิบหรือเชื้อเพลิงทดแทนในโรงงานปูนซีเมนต์
  ทั้งนี้ในการจัดการจะคำนึงถึงหลักวิชาการ
  ความคุ้มค่าในการดำเนินงานและไม่เกิดผลกระทบต่อสิ่งแวดล้อมเป็นสำคัญ
  สำหรับบุคลากรที่ดูแลด้านสิ่งแวดล้อม
  มีการส่งพนักงานไปอบรมและขึ้นทะเบียนเป็นผู้จัดการสิ่งแวดล้อม ผู้ควบคุมระบบบำบัด
  และผู้ปฏิบัติประจำระบบบำบัดมลพิษ ทางอากาศ ทางน้ำ และมลพิษกากอุตสาหกรรม
  ตามที่กฎหมายกำหนด ในทุกๆหน่วยการผลิตอีกด้วย
  จึงมั่นใจได้ว่าบริษัทฯมีบุคลากรที่มีคุณภาพและระบบการจัดการที่ดี
  ในการดูแลป้องกันผลกระทบต่อสิ่งแวดล้อมได้เป็นอย่างดี

  หน่วยผลิตคอนกรีตผสมเสร็จได้ดำเนินการควบคุมการปล่อยมลพิษทางน้ำด้วยวิธีการนำน้ำกลับมาใช้ใหม่เกือบทั้งหมด
  ถึงแม้ว่าปริมาณน้ำทิ้งในแต่ละโรงงานจะมีเพียงเล็กน้อย
  และค่าคุณภาพน้ำทิ้งส่งผลกระทบต่อสิ่งแวดล้อมน้อยมาก
  แต่บริษัทฯก็มีระบบบำบัดน้ำให้ได้คุณภาพตามกฏหมายกำหนดอย่างสม่ำเสมอ
  และมีระบบป้องกันน้ำล้นบ่อบำบัดออกสู่สาธารณะเพื่อไม่ให้ส่งผลกระทบต่อสิ่งแวดล้อมแต่อย่างใด
  ส่วนการป้องกันผลกระทบทางอากาศ
  บริษัทฯมีการออกแบบทุกระบบเป็นระบบปิดเพื่อป้องกันฝุ่นเกือบทั้งหมด
  ซึ่งถ้าไม่เป็นระบบปิดก็จะมีการออกแบบเครื่องจักรและบริเวณโดยรอบ
  ให้มีเครื่องครอบป้องกันและมีระบบป้องกันอย่างมีประสิทธิภาพ
  โดยปฏิบัติตามกฏหมายอย่างเคร่งครัดในทุกหน่วยผลิต
  อีกทั้งยังมีระบบการซ่อมบำรุงเชิงป้องกันอย่างมีประสิทธิภาพ
  นอกจากนี้บริษัทฯยังมีการบริหารจัดการของเสียและวัสดุเหลือใช้สอดคล้องตามข้อกำหนดของกฏหมาย
  ระบบมาตรฐาน และหน่วยงานภาครัฐอย่างสม่ำเสมอ
  อีกทั้งมุ่งเน้นการลดปริมาณของเสียอย่างต่อเนื่อง โดยมีโครงการต่างๆ
  เพื่อลดปริมาณของเสียและนำของเสียกลับมาใช้งาน
  ถึงแม้ปริมาณของเสียของบริษัทฯจะมีปริมาณเพียงเล็กน้อย
  และไม่เข้าข่ายตามกฏหมายกำหนดชัดเจน
  เกี่ยวกับการขึ้นทะเบียนเป็นผู้ควบคุมดูแลระบบป้องกันและมลพิษสิ่งแวดล้อมประจำโรงงาน
  แต่บริษัทฯก็มีบุคลากรด้านสิ่งแวดล้อมสำหรับควบคุมและดูแลระบบการจัดการที่ดี ปฏิบัติตามกฏหมาย
  และสามารถป้องกันผลกระทบสิ่งแวดล้อมได้เป็นอย่างดีในทุกหน่วยผลิต

การดำเนินงานด้านความปลอดภัยและอาชีวอนามัยในการทำงาน

  การสร้างขวัญกำลังใจและความปลอดภัยในการทำงานให้แก่พนักงานทุกระดับ
  รวมทั้งผู้มีส่วนได้ส่วนเสียทุกคน ซึ่งเป็นสิ่งที่บริษัทฯให้ความสำคัญเป็นอันดับหนึ่ง
  บริษัทฯได้รับการรับรองมาตรฐานการจัดการด้านอาชีวอนามัยและความปลอดภัยภายใต้ระบบมาตรฐาน
  OHSAS 18001: 2007/มอก.18001
  ซึ่งให้ความสำคัญด้านสุขภาพอนามัยของพนักงานและผู้เกี่ยวข้องมากที่สุด
  โดยบริษัทฯดำเนินการครอบคลุมทุกๆ ข้อกำหนดของระบบมาตรฐาน และข้อกำหนดของกฎหมาย
  และหน่วยงานราชการที่เกี่ยวข้อง
  บริษัทฯได้รับการรับรองมาตรฐานการจัดการด้านอาชีวอนามัยและความปลอดภัยในทุกธุรกิจ
  ประกอบด้วยธุรกิจผลิตปูนซีเมนต์ ธุรกิจผลิตคอนกรีตผสมเสร็จ และธุรกิจผลิตเม็ดพลาสติก
  โดยมีการซ้อมแผนฉุกเฉินครอบคลุมทุกๆ หน่วยงานเป็นประจำทุกปี
  มีการตรวจเช็คอุปกรณ์ความปลอดภัย ตรวจพื้นที่หาสภาพการณ์ที่ไม่ปลอดภัย
  และการกระทำที่ไม่ปลอดภัย เพื่อหามาตรการปรับปรุงแก้ไข
  และขจัดสิ่งที่อาจเป็นสาเหตุของอุบัติการณ์ต่างๆให้หมดสิ้นไป
  นอกจากนี้ยังจัดกิจกรรมรณรงค์ปลูกจิตสำนึกด้านความปลอดภัยในการทำงานให้พนักงานได้มีส่วนร่วมในทุกวันทำงานด้วยโครงการ
  Mind – Friends Safety (เพื่อนใส่ใจ ห่วงใยความปลอดภัยของเพื่อน)
  อีกทั้งยังได้มีการปรับปรุงการทำงาน และสภาพแวดล้อมในการทำงาน
  การบริหารจัดการระบบความปลอดภัย อาชีวอนามัยให้ดียิ่งๆ ขึ้นไป

มาตรฐานมงกุฏไทย โครงการกลไกการพัฒนาที่สะอาดของประเทศไทย (Crown Standard)

  บริษัทฯได้ตระหนักถึงปัญหาภาวะโลกร้อนที่โลกของเรากำลังเผชิญ0อยู่ทุกวันนี้
  โรงงานปูนซีเมนต์ของบริษัทฯจึงได้เข้าร่วมเป็นโครงการหนึ่ง
  ที่ดำเนินการเกี่ยวกับกลไกการพัฒนาที่สะอาด (Clean Development Mechanism: CDM)
  ภายใต้พิธีสารเกียวโต ซึ่งโครงการของบริษัทฯเน้นการนำลมร้อนทิ้งจากปล่องโรงงานปูนซีเมนต์
  มาใช้ในการผลิตเป็นพลังงานไฟฟ้าเพื่อใช้ภายในโรงงานปูนซีเมนต์ของบริษัทฯ
  ซึ่งนอกจากจะช่วยลดการปล่อยก๊าซคาร์บอนไดออกไซด์ (ก๊าซเรือนกระจก)
  แล้วยังเป็นการลดปริมาณการใช้ไฟฟ้าจากแหล่งภายนอกที่ผลิตโดยใช้พลังงานจากเชื้อเพลิงฟอสซิล
  เช่น น้ำมันถ่านหินที่นำเข้ามาจากต่างประเทศ
  ซึ่งเท่ากับเป็นการช่วยประเทศประหยัดเงินตราในการนำเข้าเชื้อเพลิงฟอสซิลเพื่อนำมาใช้ผลิตกระแสไฟฟ้าอีกทางหนึ่งด้วย

  โครงการนำลมร้อนทิ้งจากปล่องโรงงานปูนซีเมนต์มาใช้ในการผลิตกระแสไฟฟ้า
  สำหรับโรงงานที่มีอยู่ในปัจจุบันสามารถผลิตไฟฟ้าได้ถึง 245 ล้านกิโลวัตต์-ชั่วโมงต่อปี
  (ยังไม่รวมส่วนขยาย) ทำให้ช่วยลดต้นทุนด้านพลังงานไฟฟ้าของโรงงานได้ถึงเกือบ 600
  ล้านบาทต่อปี
  และสามารถลดการปล่อยก๊าซคาร์บอนไดออกไซด์ซึ่งเป็นก๊าซเรือนกระจกลงได้ประมาณ 90,000
  ตันต่อปี โดยโครงการนำลมร้อนทิ้งจากปล่องโรงงานปูนซีเมนต์มาใช้ในการผลิตไฟฟ้า
  ถือว่าเป็นโครงการเพื่อการพัฒนาที่ยั่งยืน (Sustainable Development) นอกจากนี้บริษัท
  ทีพีไอ โพลีน เพาเวอร์ จำกัด
  ยังอยู่ระหว่างขยายโครงการนำลมร้อนทิ้งจากปล่องโรงงานปูนซีเมนต์มาใช้ในการผลิตกระแสไฟฟ้าอีก
  ซึ่งจะช่วยประหยัดต้นทุนด้านพลังงานและเป็นการลดภาวะโลกร้อนได้ด้วย

  ทั้งนี้ เมื่อวันที่ 1 ธันวาคม 2552 ที่ผ่านมา องค์การบริหารจัดการก๊าซเรือนกระจก
  (องค์การมหาชน; อบก.)
  ซึ่งเป็นหน่วยงานที่มีอำนาจรับรองโครงการกลไกการพัฒนาที่สะอาด(Clean Development
  Mechanism: CDM) ของประเทศไทยตามพิธีสารเกียวโต
  ของอนุสัญญาสหประชาชาติว่าด้วยการเปลี่ยนแปลงสภาพภูมิอากาศ (UNFCCC)
  และเป็นหน่วยงานที่ทำหน้าที่ส่งเสริมให้โครงการ CDM
  ของประเทศไทยเป็นโครงการที่มีคุณภาพควบคู่ไปกับการพัฒนาที่ยั่งยืนและเป็นที่ยอมรับในระดับสากล
  ตลอดจนผลักดันให้คาร์บอนเครดิตจากโครงการ CDM ของประเทศไทยมีมูลค่าสูงขึ้น
  องค์การบริหารจัดการก๊าซเรือนกระจก (องค์การมหาชน; อบก.) จึงได้มอบรางวัลมาตรฐาน
  มงกุฏไทย (Crown Standard) ให้แก่
  โครงการผลิตไฟฟ้าโดยใช้ความร้อนทิ้งจากโรงงานปูนซีเมนต์ของบริษัท ทีพีไอ โพลีน เพาเวอร์
  จำกัด ซึ่งเป็นบริษัทย่อยของบริษัท ทีพีไอโพลีน จำกัด (มหาชน)
  ในฐานะเป็นบริษัทฯที่มีมาตรฐานตามเกณฑ์ที่ อบก. กำหนด โดยเป็น 1 ใน 3
  ของบริษัทในประเทศที่ผ่านการพิจารณาคัดเลือกให้ได้รับรางวัล
  ซึ่งนับเป็นเกียรติและเป็นความภาคภูมิใจเป็นอย่างยิ่งของบริษัทฯที่ได้รับรางวัลนี้
  และจะเป็นแรงผลักดันให้บริษัทฯดำเนินโครงการอื่นๆที่เป็นมิตรต่อสิ่งแวดล้อมต่อไป